[pic] | KOMISIJA EVROPSKIH SKUPNOSTI |

Bruselj, 18.4.2007

SEC(2007) 453

DELOVNI DOKUMENT SLUŽB KOMISIJE

Spremni dokument k SPOROČILU KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ GLOBALNA EVROPA: OKREPLJENO PARTNERSTVO ZA OLAJŠANJE DOSTOPA NA TRGE EVROPSKIM IZVOZNIKOM POVZETEK OCENE UČINKA {COM(2007) 183 konč.}{SEC(2007) 452}

Povzetek

Prvotna strategija EU glede dostopa na trg iz leta 1996 je bila namenjena izvrševanju večstranskih in dvostranskih trgovinskih dogovorov in odpiranju trgov tretjih držav. Strategija temelji na dveh stebrih: zagotavljanju informacij podjetjem EU o pogojih za dostop na trge z vključevanjem vseh zadevnih zainteresiranih strani EU in določanju načina za premagovanje ovir.

Deset let pozneje pa so se svetovne politične in gospodarske razmere spremenile. Pojavljajo se novi pomembni trgovinski partnerji. Spremenila se je tudi narava trgovinskih ovir. Podjetja EU se bolj opirajo na vse hitreje rastoče trge v tujini, kar obenem prispeva h gospodarski rasti doma. Sporočilo o globalni Evropi, sprejeto leta 2006, je pozvalo k obnovi strategije dostopa na trge.

Sklepi simpozija o dostopu na trge iz leta 2005, ocenjevalna študija Crowell & Moring iz leta 2006 in spletno javno posvetovanje 2006–2007 so pokazali, da mora Komisija prevzeti pravo „storitveno obveznost“ in določiti prednostne trge in ovire, da bi v partnerstvu z državami članicami in s podjetji dosegla boljše rezultate.

V tej oceni učinka glede dostopa na trg je analizirano trenutno stanje, obenem pa so bile natančno preučene štiri možnosti za nadaljnje ravnanje:

- možnost A: omejitev dejavnosti v zvezi z dostopom na trge na zgolj zagotavljanje informacij;

- možnost B: ohranitev stanja z običajnim/-imi sprejetjem/izboljšavami projektov;

- možnost C: odločnejše ukrepanje; ali

- možnost D: temeljita obnova z imenovanjem posebnega „predstavnika za dostop na trge“ in ustanovitvijo „izvajalske agencije za dostop na trge“.

Analiza je pokazala, da je možnost C, odločnejše ukrepanje, najprimernejši način za doseganje zahtev iz sporočila o globalni Evropi, in bi obenem pozitivno vplivalo na doseganje ciljev lizbonske agende. Nobena od štirih možnosti naj ne bi negativno vplivala na države v razvoju ter na socialno in okoljsko politiko.

Izbrana možnost bi zajemala ustanovitev novega partnerstva za dostop na trge, ki bi razpoložljiva sredstva usmerjalo na tiste ovire in države, kjer naj bi poslovanje po pričakovanju prineslo najboljše rezultate, pri čemer bi se upoštevale tudi potrebe majhnih držav članic EU in MSP; učinkovitejšo uporabo instrumentov trgovinske politike; vzpostavitev sodelovanja s tretjimi državami s podobnimi cilji na drugih trgih, ki bi temeljilo na posameznih primerih; izboljšanje podatkovne zbirke o dostopu na trg; možnost poročanja držav o trgovinskih ovirah; in vedno bolj usklajeno delovanje vseh zainteresiranih strani. V pristopu „od spodaj navzgor“ so zajeti vzpostavitev „mrež za dostop na trge“ z novim partnerstvom med Komisijo, državami članicami in podjetji ter večja vloga delegacij Komisije, tudi na lokalni ravni.

Skladno z oceno učinka sporočila o globalni Evropi se bo novo partnerstvo za dostop na trg redno pregledovalo. V ta namen bodo izdelani kazalniki za spremljanje in ocenjevalna orodja. Poleg tega je treba v dveh do treh letih po uvedbi prenovljene strategije izvesti še neodvisno zunanjo oceno, s katero se bo ovrednotil njen učinek.

Ta dokument v celoti upošteva Mnenje Odbora za oceno učinka, ki je bilo sprejeto 9. marca 2007.